Maciek Klimaszewski skoraði 20 stig fyrir Selfoss í kvöld . sunnlenska.is / Guðmundur Karl Selfoss tapaði 75 - 83 eftir jafnan leik á heimavelli gegn Hetti frá Egilsstöðum í 1. deild karla í körfubolta í kvöld . Leikurinn var jafn allan tímann en Höttur leiddi í leikhléi , 36 - 40. „ Ég er stoltur af strákunum , þeir börðust vel . Við vorum tólf stigum undir og náðum að koma því niður í þrjú stig . Við þurfum að vera rólegri , við nýttum sóknirnar vel þangað til á lokamínútunum þegar við létum þá ýta okkur út í hluti sem við ætluðum ekki að gera , “ sagði Chris Caird , þjálfari Selfoss , í samtali við Gest frá Hæli eftir leik . Þrátt fyrir erfiða byrjun á tímabilinu segir Chris að Selfyssingar hengi ekki haus . „ Deildin er erfið og nokkrir atvinnumenn í flestum liðum . Sjáðu meðalaldurinn hjá okkur . Þessi töp í upphafi tímabilsins eru bara skóli fyrir strákana . Það hengir enginn haus , allir eru tilbúnir í næstu æfingu og tilbúnir til þess að bæta sig , “ segir Chris . Hann ræðir meðal annars endurkomu Maciek Klimaszewski í myndbandinu hér að neðan , en Maciek átti góðan leik í kvöld . Christian Cunningham var stigahæstur Selfyssinga með 23 stig og 13 fráköst , Maciek skoraði 20 stig , Kristijan Vladovic 15 , Rhys Sundimalt 6 , Ragnar Magni Sigurjónsson , Arnór Ívarsson og Alexander Gager 3 og Sigmar Jóhann Bjarnason 2 .